Ингеборг Бахман
Разсроченото време

Превод от немски: Венцеслав Константинов, —

chitanka.info

Задават се сурови дни.

Разсроченото до отмяна време

става видимо на хоризонта.

Ще трябва скоро да си стегнеш пак обущата,

обратно да прогониш кучетата в дво̀ровете край тресавищата.

Понеже вътрешностите на рибите

от вятъра се вледениха.

Едвам мъждукат цветовете на жълтеещия боб.

Погледът ти пуска диря през мъглата:

Разсроченото до отмяна време

става видимо на хоризонта.

Оттатък твоята любима все потъва в пясъка

и той расте около разпилените коси,

прекъсва думите й,

повелява й да е безмълвна,

намира, че е смъртна

и готова за раздяла

след всякоя прегръдка.

Не се озъртай.

А стегни обущата си.

Прогони обратно кучетата.

Рибите хвърли в морето.

Изгаси на боба цветовете.

Задават се сурови дни.

1952

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.